|  |  |
| --- | --- |
| **Az előterjesztés tárgya:** | **13./ A Nagyrécsei Közös Önkormányzati Hivatal jövőbeni működtetése** |
| **A napirend előterjesztője:** | Tollárné Tóth Tímea polgármester |
| **Az előterjesztést készítette:** | dr. Faragó-Szabó Melitta jegyző |
| **Döntéshozatal módja:*** **határozat**
 | egyszerű többséggel, nyílt szavazással |

**Tisztelt Képviselő-testület!**

Nagyrécse, Nagybakónak, Csapi, Zalaújlak és Miháld települések önkormányzatai 2013. március 1. hatállyal közös önkormányzati hivatalt hoztak létre Nagyrécse székhellyel az önkormányzatok működésével valamint a polgármester és a jegyző feladat és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására a Magyarország helyi önkormányzatairól szóló 2011. évi CLXXXIX törvény (a továbbiakban Mötv.) vonatkozó rendelkezéseinek megfelelően.

Az Mötv. 85. § (1)-(2) bekezdése kimondja, hogy közös önkormányzati hivatalt hoznak létre azok a járáson belüli községi önkormányzatok, amelyek közigazgatási területét legfeljebb egy település közigazgatási területe választja el egymástól, és a községek lakosságszáma nem haladja meg a kétezer főt. A kétezer fő lakosságszámot meghaladó település is tartozhat közös önkormányzati hivatalhoz. A közös önkormányzati hivatalhoz tartozó települések összlakosságszáma legalább kétezer fő, vagy a közös hivatalhoz tartozó települések száma legalább hét.

Az Mötv. 85. § (3) bekezdése alapján ***a közös önkormányzati hivatal létrehozásáról vagy megszüntetéséről az érintett települési önkormányzatok képviselő-testületei az általános önkormányzati választások napját követő hatvan napon belül (2024. november 30-ig) közigazgatási szerződésben állapodnak meg.*** A megállapodás az általános önkormányzati választásokat követő év január 1-jén lép hatályba.

Tájékoztatásul: Amennyiben az Mötv.-ben közös önkormányzati hivatal létrehozására kötelezett képviselő-testületek a jelzett határidőben nem hozzák meg a döntést, a kormányhivatal jelöli ki a közös önkormányzati hivatalhoz tartozó településeket és egyúttal pótolja a közös önkormányzati hivatalról szóló megállapodást. A kijelölés legkorábbi időpontja 2025. január 1-je lehet. A kormányhivatal vezetője a kijelölő döntés és az önkormányzati hivatalról szóló megállapodás pótlását megelőzően - legalább tizenöt napos véleményezési határidő biztosítása mellett - kikéri az érintett települési önkormányzatok véleményét a leendő közös önkormányzati hivatalhoz tartozó településekkel és a pótolandó megállapodás tartalmával kapcsolatban. A kormányhivatal vezetője a megállapodásról szóló döntésében rendelkezik a közös önkormányzati hivatal székhelytelepüléséről, a közös önkormányzati hivatal létszámáról és ügyfélfogadási rendjéről.

**A fenti idézett jogszabály alapján tehát a hivatali feladatok ellátására vonatkozó önkormányzati döntést kizárólag 2024. november 30. napjáig lehet meghozni, így az önkormányzati cikluson belül változtatási lehetőség nincs**.

Mivel az Mötv. a közös hivatalhoz való csatlakozásról és a kilépésről nem rendelkezik, a ***közös hivatal létrehozása lényegében magában foglalja a kilépést, illetve a csatlakozást*** (a tagokban bekövetkezett változást) ***is***, anélkül, hogy erre a törvény külön eljárási szabályokat írna elő. Ez azt jelenti, hogy kilépésre és a csatlakozására is csak a fent megjelölt időszakban kerülhet sor.

Az Mötv. 85.§-ának már korábban idézett szabályai rendelkeznek a megállapodás megkötésének kötelezettségéről. Ezen kívül saját elhatározásukból is dönthetnek úgy a közös önkormányzati hivatalt működtető önkormányzatok, hogy megállapodásukat módosítják, vagy új megállapodást kötnek, ha a tagösszetételükben változás következik be. Természetesen az esetek többségében a kilépési, illetve csatlakozási szándék esetén elsődlegesen nem szükséges a közös hivatal megszüntetése, új közös hivatal létrehozása, hanem a közös hivatal létrehozására vonatkozó megállapodás módosításával rendezhető a kérdés.

Azonban ***új megállapodásra van szükség akkor, hogy ha a közös hivatal tagösszetételében olyan mértékű változás következik be, hogy a korábbi közös hivatal alakítására vonatkozó megállapodás lényegében alkalmazhatatlan (pl. egy öttagú közös hivatal három jelentősebb lélekszámú tagja más hivatalhoz „csatlakozik”, és helyettük több új tag érkezik***), amennyiben a csatlakozás/kiválás csak néhány önkormányzatot érint, abban az esetben elegendő csak a társulási megállapodás módosítása.

Véleményem szerint a Nagyrécsei Közös Önkormányzati Hivatal megfelelően látja el azon feladatait, melyeknek ellátására az önkormányzatok létrehozták. A közös önkormányzati hivatalt létrehozó önkormányzatok között az együttműködés megfelelő és egyre szorosabbá válik, ezért nem tartom indokoltnak a közös hivatal szervezeti struktúrájának megváltoztatását, a hivatalból való kiválást, vagy más önkormányzat ahhoz való csatlakozását.

A közös hivatalt létrehozó megállapodás felülvizsgálatát és az annak megfelelő módosítást 2024. november 30. napjáig el kell végezni.

Kérem a Tisztelt Képviselő-testületet, hogy az előterjesztést tárgyalja meg és döntsön az alábbi határozati javaslat elfogadásáról.

Miháld, 2024. október 2.

 Tollárné Tóth Tímea s.k.

 polgármester

**Határozati javaslat**

Miháld Község Önkormányzata Képviselő-testülete a Nagyrécsei Közös Önkormányzati Hivatalt a továbbiakban is változatlan összetételben kívánja működtetni.

A képviselő-testület felkéri a jegyzőt a közös önkormányzati hivatalt létrehozó megállapodás felülvizsgálatára.

Határidő: soron következő testületi ülés időpontja.

Felelős: dr. Faragó-Szabó Melitta jegyző